বালা চৌধুরী

বালা চৌধুরী একজন আমেরিকান মৃত্তিকা জীববিজ্ঞান বিশারদ। তিনি ডার্টমাউথ কলেজের পরিবেশগত অধ্যয়নের সহযোগী অধ্যাপক।

 প্রাথমিক জীবন এবং শিক্ষা 
বালা চৌধুরী মিনেসোটাতে বড় হয়ে উঠেছেন, তিনি তাঁর শৈশবের বেশিরভাগ সময় বাইরে কাটিয়েছেন। কলেজে বাস্তুবিদ্যা কোর্সের প্রতি তাঁর আগ্রহ ছিল এবং শিকাগোর ফিল্ড মিউজিয়ামে সিমবায়োটিক সম্পর্ক নিয়ে একটি কোর্স করার পর তিনি মাইকোরাইজাল ছত্রাকের প্রতি আগ্রহান্বিত হন। কলেজে থাকাকালীন, তিনি শিকাগোতে একটি মাইকোরাইজাল বাস্তুবিদ্যা প্রকল্পে ফিল্ড সহকারী হিসেবে কাজ করেছিলেন। তিনি ১৯৯৯ সালে শিকাগো বিশ্ববিদ্যালয় থেকে জৈবিক বিজ্ঞানে স্নাতক ডিগ্রি অর্জন করেন।

স্নাতক ডিগ্রি অর্জনের পর, বালা ২০০০ সালের গোড়ার দিকে ক্যালিফোর্নিয়ায় একজন পুনরুদ্ধার পরামর্শদাতা হিসেবে কাজ করেন। তাঁর দায়িত্বের মধ্যে ছিল বিপন্ন প্রজাতির আবাসস্থলের জন্য ক্ষতিগ্রস্ত ভূদৃশ্যকে পুনরুদ্ধার করা। মাটির অণুজীবগুলির পুনঃস্থাপন প্রক্রিয়ায়  প্রতিনিয়ত সমস্যা সৃষ্টি হচ্ছিল, এই কারণে তিনি স্নাতক পর্যায়ে উদ্ভিদ ও অণুজীবের পারস্পরিক ক্রিয়া নিয়ে পড়াশোনা করতে অনুপ্রাণিত হয়েছিলেন। তিনি ন্যান্সি সি. জনসনের পরামর্শে নর্দার্ন অ্যারিজোনা বিশ্ববিদ্যালয় থেকে জৈবিক বিজ্ঞানে স্নাতকোত্তর এবং ডক্টরেট ডিগ্রি অর্জন করেন।

 কর্মজীবন 
বালা ২০১৬ থেকে ২০২১ সাল পর্যন্ত ডিপল বিশ্ববিদ্যালয়ের বিজ্ঞান ও স্বাস্থ্য কলেজে সহকারী অধ্যাপক ছিলেন। ২০২১ সাল থেকে, তিনি ডার্টমাউথ কলেজে পরিবেশগত অধ্যয়নের সহযোগী অধ্যাপক হিসেবে কর্মরত আছেন। 

তিনি মাইকোরাইজা, ছত্রাক যা উদ্ভিদের সাথে সিমবায়োটিক সম্পর্ক তৈরি করে তা নিয়ে গবেষণা করেন। মাইকোরাইজা উদ্ভিদের শিকড়কে নাইট্রোজেন এবং ফসফরাসের মতো পুষ্টি সরবরাহ করে এবং বিনিময়ে তারা উদ্ভিত থেকে শর্করা গ্রহণ করে। বালা বিশেষভাবে আর্বাস্কুলার মাইকোরাইজাল (এএম) ছত্রাকের বিস্তারের ওপর দৃষ্টি নিবদ্ধ করেন। তিনি দীর্ঘ দূরত্বে এএম বায়ু বিস্তার অধ্যয়ন করেন, যা জৈব ভূগোল গবেষণার একটি ক্ষেত্র, যেটি কৃষি এবং বাস্তুতন্ত্র পুনরুদ্ধারের জন্য প্রভাব ফেলতে পারে। ছাদের ধুলো সংগ্রাহক ব্যবহার করে, তিনি নিজের গবেষণাগারে দেখেছেন যে কৃষিকাজের তীব্রতার সময় অণুবীজের বিস্তার বেশি হয়, সুতরাং এর বিচ্ছুরণের ওপর মানুষের প্রভাব রয়েছে। তিনি বর্তমানে মার্কিন যুক্তরাষ্ট্র জুড়ে ন্যাশনাল ইকোলজিক্যাল অবজারভেটরি নেটওয়ার্ক (এনইওএন) সাইটগুলিতে স্থাপিত ধুলো সংগ্রাহকদের কাছ থেকে তথ্য সংগ্রহ করে এই গবেষণাটি সম্প্রসারিত করছেন।

২০১৯ সালে, বালা মাইকোরাইজাল ছত্রাকের বিস্তার সম্পর্কে তাঁর গবেষণাকে সমর্থন করার জন্য ন্যাশনাল সায়েন্স ফাউন্ডেশন (এনএসএফ) ক্যারিয়ার পুরস্কার পেয়েছিলেন, তাঁর গবেষণাপত্রের শিরোনাম ছিল  লিঙ্কিং ম্যাক্রোইকোলজি অ্যাণ্ড ট্রেইটস টু প্রেডিক্ট মাইকোরাইজাল ফাংগাল ডিসপারসাল। এই অনুদানে শিক্ষামূলক বিষয়গুলোও অন্তর্ভুক্ত ছিল, যেমন, এমন একটি কোর্স তৈরির জন্য অর্থায়ন করা যেখানে শিক্ষার্থীরা এনইওএন  উপাত্ত ব্যবহার করে বিভিন্ন প্রকল্প পরিচালনা করবে।

 স্টেম-এ অন্তর্ভুক্তি 
বালার গবেষণার আরেকটি ক্ষেত্র হল স্টেম ক্ষেত্রে কৃষ্ণাঙ্গ শিক্ষার্থীদের অন্তর্ভুক্তির ক্ষেত্রে বাধাগুলির অনুসন্ধান করা। সমাজ বিজ্ঞানী তানিয়া শুসলারের সাথে তাঁর গবেষণায় দেখা গেছে যে বাস্তুবিদ্যা এবং পরিবেশ বিজ্ঞানে কৃষ্ণাঙ্গ শিক্ষার্থীদের নিয়োগের চেয়ে তাঁদের রেখে দেওয়ার ক্ষেত্রে বেশি সমস্যা রয়েছে। ২০২০ সালে, তিনি মার্সেডের ক্যালিফোর্নিয়া বিশ্ববিদ্যালয়ে আসমেরেট আসেফাও বার্থের সাথে টেন সিম্পল রুলস ফর বিল্ডিং অ্যান অ্যান্টি-রেসিস্ট ল্যাব  শীর্ষক একটি প্রবন্ধ লিখেছিলেন। এই নিয়মগুলির মধ্যে রয়েছে ক্ষেত্রের কাজের জন্য বর্ণবাদ মোকাবিলায় সুরক্ষা পরিকল্পনা নিশ্চিত করা, বিআইপিওসি শিক্ষাবিদদের সাথে সহযোগিতা করা এবং ল্যাবগুলির মধ্যে ক্ষমতার সমস্ত পর্যায়ে বৈচিত্র্য ও অন্তর্ভুক্তির প্রচেষ্টা প্রয়োগ করাকে নিশ্চিত করা।

২০২০ সালে, বালা ইইবিতে উইমেন অফ কালার (ডব্লিউওসি) তৈরি করেন, যা বাস্তুবিদ্যা এবং বিবর্তনীয় জীববিজ্ঞানের ক্ষেত্রে কৃষ্ণাঙ্গ নারী এবং কৃষ্ণাঙ্গ অ-দ্বৈত লিঙ্গের মানুষের জন্য একটি অনলাইন সম্প্রদায়। একটি স্ল্যাক চ্যানেল হিসেবে শুরু করে, ইইবিতে ডব্লিউওসি তখন থেকে পরামর্শদান কর্মসূচি, গবেষণা অভিজ্ঞতা সম্পর্কে কথোপকথন এবং কাজ ভাগাভাগি সমর্থনকারী একটি সম্প্রদায়ে পরিণত হয়েছে। রুটগার্স ইউনিভার্সিটি-নিউয়ার্কের সহকারী অধ্যাপক লিলি খাদেমপুরের সাথে, বালাকে এনএসএফ থেকে ব্যক্তিগতভাবে এবং গোষ্ঠীগতভাবে পরামর্শদান কর্মসূচি সম্প্রসারণ করার জন্য এবং একটি সম্মেলন আয়োজনের জন্য অনুদান প্রদান করা হয়েছিল। ডার্টমাউথ কলেজে, ২০২৩ সালের ২৫শে জুলাই থেকে ২৭শে জুলাই পর্যন্ত ডব্লিউওসি ইন ইইবি সম্মেলন অনুষ্ঠিত হয়েছিল।

বালা ২০২২ সালের মার্চ মাসে নেচার মাইক্রোবায়োলজিতে মহিলা বিজ্ঞানীদের বৈবাহিক নাম পরিবর্তনের জটিলতা সম্পর্কে একটি মন্তব্য লিখেছিলেন। তিনি পরামর্শ দিয়েছিলেন যে অতীতের প্রকাশনাগুলিতে স্বয়ংক্রিয় নাম পরিবর্তন করা উচিত, যাতে একজন বিজ্ঞানীর সম্পূর্ণ কাজ তাঁর পছন্দের নামের অধীনে উপস্থাপন করা হয়।

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:২১শ শতাব্দীর মার্কিন নারী বিজ্ঞানী
বিষয়শ্রেণী:মার্কিন মৃত্তিকা বিজ্ঞানী
বিষয়শ্রেণী:ডার্টমাউথ কলেজের শিক্ষক
বিষয়শ্রেণী:শিকাগো বিশ্ববিদ্যালয়ের প্রাক্তন শিক্ষার্থী